|  |
| --- |
| Корпоративни комуникации |
| A1 България |
| 0882 201 209 |
| http://www.а1.bg |
| http://www.facebook.com/A1Bulgaria |

София,

31 март 2025 г.

**Експерти от А1 представиха иновативни стратегии за киберзащита**

* *Дискусия за новите тенденции в решенията за киберсигурност проведоха А1, Университетът за национално и световно стопанство (УНСС), ThinkCyber и CLICO.*
* *Киберексперти от А1 демонстрираха методи за контролирани тестове на сигурността и Red teaming, част от решенията на компанията в подкрепа на корпоративните клиенти.*
* *Доц. д-р Нончо Димитров, ръководител на катедра „Национална и регионална сигурност“, откри мастъркласа „Киберсигурност – киберзнания и киберспособности“ с представяне на визията на висшето училище да продължава да изгражда следващото поколение експерти в областта.*

Предизвикателствата, свързани с необходимостта от повишаване на киберсигурността, пред които са изправени държавата и бизнесът, беше темата на мастърклас, организиран в партньорство с УНСС, ThinkCyber и CLICO Bulgaria. Киберексперти от А1 обсъдиха с представители на бизнеса, публични организации и академичните среди иновативни защитни стратегии и споделиха реални примери от практиката.

„Киберсигурността става все по-важна и се превръща в ключова част за всяка стратегия – в бизнеса, администрацията и образованието. С нарастващата честота и сложност на атаките, включително базирани на генеративен изкуствен интелект, организациите се нуждаят от проактивен подход за защитата си. Затова А1 предлага „като услуга“ решения в подкрепа на бизнеса и администрацията да повишат устойчивостта си на кибернападения. Превенцията и използването на контролирани тестове за пробив на сигурността предоставят на компаниите и институциите отлични възможности да предприемат правилни и навременни мерки, с които да предпазят IT системите, инфраструктурата, устройствата и данните на бизнеса си“, **заяви Мартин Йорданов, акаунт мениджър „Държавни структури“ в А1 България.**

Той цитира данни от глобални проучвания, според които през 2024 г. средното време за пробив в мрежа е било само 48 минути, а най-бързата атака е настъпила в рамките на 51 секунди. Същевременно, 79% от атаките са били без използване на малуер – т.е. нападателите разчитат на компрометирани акаунти и социално инженерство. Друга тревожна статистика е, че фишингът по телефона (vishing) бележи ръст от 442%, а 52% от уязвимостите са използвани именно за първоначален достъп.

Представители на екип „Киберсигурност“ в А1 България - Андреа Сотиров, мениджър екип „Киберсигурност“ и Мария Балабанова, старши инженер „Оценка на сигурността“ в А1 България, показаха методи за контролирани тестове за пробив на сигурността (Penetration Testing) и Red Teaming. Технологичната компания предлага тези възможности като част от решенията за киберсигурност, с които помага на корпоративните клиенти да идентифицират потенциални уязвимости в IT системите на организациите си.

Мастъркласът „Киберсигурност – киберзнания и киберспособности“ беше официално открит от доц. д-р Нончо Димитров, ръководител на катедра „Национална и регионална сигурност“ на УНСС, който представи визията на висшето училище да продължава да изгражда следващото поколение експерти в областта. Ректорът наУНСС, проф. д-р Димитър Димитров приветства участниците в мастъркласа и подчерта важността на развитието на експертност в областта на киберсигурността. В събитието се включиха също и зам.-министърът на вътрешните работи Филип Попов, ръководителят на отдел “Престъпления, свързани с незаконното съдържание в интернет” в Главна дирекция “Борба с организираната престъпност” (ГДБОП), комисар Владислав Тодоров.

По време на мастъркласа Александър Стаменов, регионален мениджър за CLICO България, Гърция и Кипър представи решението SentinelOne. Доц. д-р Нончо Димитров, ръководител на КНРС на УНСС и доц. д-р Георги Пенчев, преподавател в КНРС, разказаха детайли за обученията по киберсигурност в УНСС и представиха детайли за програмата и технологичните способности. По време на събитието д-р Иван Благоев от Think Cyber BG и д-р Юри Ценков, КНРС на УНСС демонстрираха пред участващите в мастъркласа как се случва една кибератака в действителност.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2024 г. A1 България отчита приходи от 820,9 млн. евро, а сравнимата EBITDA e 340,6 млн. евро.*

***A1 Group*** *е водещ телекомуникационен доставчик в Централна и Източна Европа с 30 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2024 година възлизат на 5,4 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*